વાઇબ્રન્ટ ગુજરાત-૨૦૦૯માં ધોલેરા સર અને તેમાં સ્માર્ટ સિટી પ્રોજેક્ટની જાહેરાત થતાની સાથે જ આ વિસ્તારમાં જમીનોના ભાવ અચાનક આસમાનને આંબી ગયા. વહીવટી સરળતાના બહાને સરકારે અહીંના ધંધુકા અને બરવાળા તાલુકાનાં ૨૨ ગામોને તોડીને ધોલેરા તાલુકો બનાવ્યો, જેથી તમામ ‘વહીવટ’ એક જ જગ્યાએથી થઈ શકે. સરના કાયદાની જોગવાઈ પ્રમાણે જે પણ પાર્ટી સર વિસ્તારમાં જમીન ખરીદે તેમણે ૫૦ ટકા જમીન કપાતમાં આપવી પડે. લાલચુ બિલ્ડર્સને નફામાં આટલું મોટું નુકસાન કોઈ કાળે પોસાય તેમ ન હોવાથી તેમણે સર વિસ્તારની બહાર, ખાસ તો સરને અડીને આવેલાં ગામોની ખેતીલાયક, પડતર જે હાથે લાગી તે જમીનો ખરીદવા માંડી. નવી રહેણાક સોસાયટીઓ અને પ્લોટ્સના વેચાણની જાહેરાતો કરવા માંડી. અમદાવાદનાં છાપાંઓમાં પાનાં ભરીને ‘ધોલેરા સરમાં પ્રોપર્ટીના માલિક બનો’ પ્રકારની જાહેરાતનો મારો ચાલવા લાગ્યો. અમદાવાદ, મુંબઈ સહિતનાં શહેરોના હાઈ પ્રોફાઈલ લોકો નાનકડા ધોલેરામાં આંટાફેરા કરતા થઈ ગયા.